kardosdrur/scandi-wiki huggingface dataset:
Vejle Amts Folkeblad

Vejle Amts Folkeblad (forkortet: VAF) er en dansk lokalavis, der hører under mediekoncernen Jysk Fynske Medier P/S. Koncernen har ca. 200 ansatte. Chefredaktør er Kim Dahl Nielsen.

Avisen har hovedsæde på Bugattivej i Vejle, men dækker også Billund Kommune, Hedensted Kommune og Ikast-Brande Kommune.

I 2009 skiftede avisen format til tabloid-formatet.

Mediekoncernen udgiver også disse aviser og dagblade 

 Fredericia Dagblad
 Give Avis
 Den Lille Avis
 Ugeavisen/Vejleposten
 Egtved Posten
 Jelling Ugeavis
 Trekantens Folkeblad

Og i samarbejde med andre:
 Elbo Bladet
 Ugeavisen Fredericia
 Billund Ugeavis
 Hedensted Avis
 Tørring Folkeblad
Desuden er radiostationen VLR tilknyttet VAF.

Vejle Amts Folkeblads chefredaktører igennem tiden 
Thomas Nielsen (1865)

H. Kleine (1865-1868)

Emilie Kleine (1868)

R.C. Rasmussen og Rasmus Nielsen (1868-1869)

Anders Kristian Jensen (1869-1882)

Richard Madsen (?-?)

Lauritz V. Bendixen (?-1890)

A.C. Jensen-Haarup (1890-1892)

Christen Søndergaard (1892-1933)

A.W. Johannessen (1933-1940)

Gerhard Skytte Nielsen (1940-1974)

Vagn Nygaard (1974-1996)

Arne Mariager (1996-2008)

Alex Pedersen (2008-2012)

Mogens Gregers Madsen (2012-2021)

Kim Dahl Nielsen (2021- )

Referencer

Eksterne henvisninger 
 Avisens hjemmeside
 VejleWiki.dk om Vejle Amts Folkeblad
 Digitaliserede udgaver af Vejle Amts Folkeblad i Mediestream
 Læs om Vejle Amts Folkeblad i opslagsværket "De Danske Aviser"

Aviser fra Jylland
Amts Folkeblad
Nevi’im

Nevi'im (hebr. נביאים), eller dansk Profeterne, er anden afdeling af de tre overordnede sektioner i den hebraiske bibel, Tanakh. Afsnittet efterfølger Torahen (Loven) og efterfølges af Ketuvim (Skrifterne). Nevi'im er traditionelt inddelt i to dele: De tidlige profeter (Nevi'im Rishonim נביאים ראשונים), som indbefatter Josva- og Kongebøgerne, og de sene profeter (Nevi'im Aharonim נביאים אחרונים), som hovedsageligt består af profetiske skrifter i form af poesi.

I jødisk tradition er Samuelsbøgerne og Kongebøgerne hver især én bog. Derudover bliver de relativt korte tolv profeter regnet som en bog: Tolvprofetbogen. Dermed indeholder Nevi'im otte bøger ud af 24 bøger i Tanakh. I den jødiske liturgi læses uddrag af teksterne offentligt i synagogen efter torahlæsningerne hver sabbat og på jødiske festdage.

Jødedom
Det Gamle Testamente
Molekylærbiologisk Institut (Aarhus Universitet)

Molekylærbiologisk institiut var et institut ved Aarhus Universitet under Det Naturvidenskabelige Fakultet. Instituttet havde en afdeling i Universitetsparken og en i Forskerparken.

Historie
Molekylærbiologisk Institut blev oprettet i 1967 under navnet Institut for Molekylær Biologi i forbindelse med de nyoprettede professorater i Molekylærbiologi og Biokemi. Indtil instituttet fik navnet i 2002 skiftede det navn en del gange grundet strukturændringer på universitetet i forbindelse med nye studieretninger m.v. til bl.a. Institut for Molekylær Biologi og Plantefysiologi.

Instituttet blev 1. januar 2011 fusioneret med størstedelen af Institut for Genetik og Bioteknologi til det nye Institut for Molekylærbiologi og Genetik.

Medarbejdere og studerende
Instituttet var et af de største ved Aarhus Universitet og havde
 115 forskere (heraf 45 fastansatte)
 84 teknisk og administrativt personale (heraf 60 fastansatte)
 70 ph.d.-studerende
 190 projekt- og specialestuderende

Derudover var der 400 bachelorstuderende, der studerede molekylærbiologi.

Institutter ved Aarhus Universitet
Den ukendte hustru

Den ukendte hustru () er en roman skrevet af den danske forfatter Leif Davidsen og først udgivet i foråret 2006.

Resumé 

Romanens jeg-fortæller er en tidligere dansk jægersoldat, Marcus, hvis russisk-fødte kone forsvinder uden varsel på en flodbådssejlads i Rusland. Da Marcus selv forsøger at opklare forsvindingen, møder han en hjemløs dreng, Sasha, og vikles snart ind i en kamp om et sæt forsvundne ikoner. Der er mange politiske og historiske tråde, som fører tilbage til Stalin-tidens forfølgelser, men også det moderne, "Putinske" Ruslands krig i Tjetjenien. Ligeledes skildres miljøet i det moderne Rusland, både i de trøstesløse provinsbyer, hvor korruption og kriminalitet råder, samt i de brutale storbyer, hvor det samme gør sig gældende, omend på et andet og mere udspekuleret niveau.

Bøger af Leif Davidsen
Krimier
Litteratur i 2006
Isla del Coco

Isla del Coco er en ø og nationalpark 550 km ud for Costa Ricas kyst. Den har officielt hørt til landet siden 1869. Øen har et areal på 24 km² og er ubefolket, på nær nationalparkens personel.

Øen blev den 4. december 1997 sat på UNESCO's Verdensarvsliste.

Eksterne link 
 Cocos Island National Park - UNESCO World Heritage Centre

Costa Rica
Nationalparker
Polske korridor

Den polske korridor var det polske område, der skilte den tyske eksklave Østpreussen fra den tyske provins Pommern.

Området tilhørte Polen, som havde genvundet sin suverænitet efter 1. verdenskrig som et resultat af Versaillestraktaten. "Korridoren" bestod af området af polsk Pommern langs floden Wisła og dannede Pommerske voivodskab, men undtaget fristaden Danzig.

Eksterne link 
 H.G. Wells om Polske korridor (WikiSource)

1. verdenskrig
Korridor
Tyskland
Tryggve Olavsson

Tryggve Olavsson var født mellem 925-935 død 963 i Bohuslen. Tryggve var søn af Olav Geirstadalv Haraldsson som var en af Harald Hårfagers sønner. Da hans far blev dræbt af Erik Blodøkse i 934, flygtede han til Oppland.

Etter Harald Hårfagers død i 940'erne var det meningen, at den ældste søn, Erik Blodøkse, som overkonge skulle have halvparten af kongsindtægterne over hele landet. Håkon var en anden af Harald Hårfagers sønner. Han var opfostret hos kong Adalstein af England og kom nu tilbage til Norge og sluttede forbund med Sigurd Ladejarl i Trøndelag. De ventede et opgør med Erik, men han viste sig ikke. Han forlod landet og vendte aldrig tilbage.

Håkon Haraldsson «Adelsteinsfostre» var nu enekonge eller i hvert fald den anerkendte rigskonge, men han fik næppe den magt, hans far havde haft. Hans egentlige rige var kystlandet fra Møre til Agder. I Trøndelag var han nok anerkendt som øverste herre, men her rådede først og fremset Sigurd Jarl. Nogen reel indflydelse på Opplandene havde han næppe. I Viken lod han brodersønnerne Tryggve Olavsson og Gudrød Bjørnssson sidde med styret. Der var brug for mænd med lokal autoritet , da danskerne gjorde gamle krav på Viken; Danmark var igen blevet forenet under én konge, som ventedes snart at begynde at vise tænder. Men foreløbig var Håkon og Tryggve i stand til at hævde deres herredømme helt til Götaelven.

I 952 udbrød kong Håkons krig mod Danmark. Tryggve var da i vesterviking i Irland og Skotland. Han kom hjem samme vinter og blev da overdraget kongedømmet i Viken med pligt til at forsvare landet mod ufred. Derefter herskede han uafhængigt i Viken. Men han rådede også i Østfold og på Raumarike. Erikssønnerne angreb ham, men måtte vige. Efter Håkons død i 961 herskede Tryggve fremdeles i Viken. I Vestfold herskede hans unge søskendebarn, Gudrød Bjørnsson, men Tryggve var overkonge og den, som styrede. I 962 indgik han forbund med Håkon Jarl.

Tryggve blev dræbt i sit rige i Båhuslen, enten af oprørske bønder eller af fætteren Gudrød Eiriksson, i 960'erne.

Han var gift med Astrid Eiriksdatter, som ifølge sagaen var datter af en stormand på Jæren, Eirik Bjodaskalle på Obrestad. Hun var med barn, da Tryggve blev dræbt, og Snorres fortælling begynder med en dramatisk beretning om, hvordan hun kun med nød og næppe bjærger sig og den lille Olav Tryggvason fra den onde dronning Gunnhild og hendes mænd, som var efter barnet for at dræbe det. Til sidst søgte Astrid mod øst i Gardarike, hvor hun havde en farbror, og her voksede Olav op, Norges kommende konge.

Tjek fødsels- og dødsår
Personer fra vikingetiden
Charlotte Weitze

Charlotte Weitze (født 12. april 1974) er en dansk forfatter, som debuterede i 1996 med novellesamlingen Skifting. Hun har studeret folkloristik på Københavns Universitet.

Hun har i en periode boet i Bakkehusets Gæstebolig, og er især kendt for at skrive magisk realisme.

Bibliografi 
 1996 Skifting, Samlerens Forlag
 1999 Bjergtaget, Samlerens Forlag
 2001 Fandekke, Samlerens Forlag
 2003 Brevbæreren, Samlerens Forlag
 2005 Mørkets Egne, Samlerens Forlag
 2010 Sværmeri, Lindhardt og Ringhof (en del af romanserien Slægten)
 2011 Det hvide kvarter, Samlerens Forlag  
 2013 Harzen-sanger, Samlerens Forlag      
 2016 Den afskyelige, Samlerens Forlag
 2016 Mørke Cyklister, Samlerens Forlag     2021 Rosarium, Forlaget Gutkind  2022 Klimaet og Kunstneren, Forlaget U Press, Babette bogserien

Andet 
Weitze har også skrevet radioteater for DR; "Tandfeen" (2003) og "Parken" (2006). 

Desuden har Weitze skrevet noveller til diverse antologier. Blandt andet "Fantastiske Fortællinger" fra forlaget Per Kofod, som er lavet i samarbejde med DR.

Priser 
Charlotte har modtaget en række legater, priser og hædersbevisninger. Blandt andet:

 Debutantprisen på BogForum, 1996
 Statens Kunstfonds 3-årige arbejdslegat 1999
 I 2003 blev hun nomineret til den internationale radioteaterpris "Prix Italia"
 Ole Wahls mindelegat 2004 
 Årets Frederiksbergtalent 2004
 Harald Kidde og Astrid Ehrencron-Kidde samt Peder Jensen Kjærgaard og hustrus fonds hæderslegat 2021  Nomineret til Weekendavisens Litteraturpris 2022 Nomineret til DR Romanprisen 2022

Referencer 

Novelleforfattere fra Danmark
Romanforfattere fra Danmark
Dansksprogede forfattere fra Danmark
Karlby Kirke (Syddjurs Kommune)

Karlby Kirke, Krogsbæk Sogn, Sønderhald Herred i det tidligere Randers Amt.

Forhistorie – Krogsbæk Kirke 
Karlby kirke er ikke gammel. Den er afløser for den nedbrudte Krogsbæk Kirke, hvis navn sognet stadig bærer. Den lå ca. 3 km vest for Karlby på et sted, som antagelig har været en kultplads i hedensk tid. I 1100-tallet opførtes der en romansk kirke i granit. Denne bestod af skib og kor, men var uden tårn. Et våbenhus i munkesten blev tilføjet i løbet af middelalderen. Kirken var i midlertid dårligt placeret, udenfor sognets byer. Da den omkring år 1900 var stærkt forfalden, valgte man at nedbryde den og opføre en ny kirke i sognets hovedby, Karlby. Den gamle kirkes tomt, nu kendt som Krogsbæk Ødekirkegård er stadig interessant. Klokkestabelen er bevaret, ligeledes kirkegårdsdiget og nogle gravsten.

Bygningshistorie 
Den nye kirke blev tegnet af arkitekt Tage Olivarius i nyromansk stil. Indgangen er i tårnet mod vest. Dette har et pyramideformet tag og spir. Skibet og koret er ved sammenføjningen udstyret med nogle karnapper. Fra den gamle kirke valgte man at genbruge granitkvadrene, som udgør sokkelen i den nye kirke. Selve murene er dog i moderne røde mursten, enkelte dekorative elementer er udført i cement. Taget er i skifer. I kirkens indre er loftet udført med tøndehvælving.
I 1921 opførtes øst for kirken et ligkapel.

Inventar 
 Døbefonten er som det eneste stykke inventar genanvendt fra den gamle kirke. Den er i granit og fra romansk tid.
 Prædikestolen er ny.¨
 Alterprydelsen er et kors.

Galleri

Eksterne henvisninger 

 Karlby Kirke hos KortTilKirken.dk

Kirker i Syddjurs Kommune
Kirker i Århus Stift
Kirker i Randers Amt
Tage Olivarius

Tage Christian de Fine Olivarius (2. oktober 1847 på Mandø – august 1905 i Rørvig) var en dansk arkitekt.

Han var søn af sognepræst Mathias Christian Olivarius (1807-1863) og Sofie Jakobine Wettergreen (1813-1901), besøgte Ribe Latinskole til faderens død, hvorefter han, da moderen var flyttet til København, kom i murerlære og blev svend; samtidig havde han tegnet hos C.V. Nielsen og blev af ham dimitteret til Kunstakademiet, hvis skoler han gennemgik fra oktober 1867 til den 30. juni 1876, da han fik afgangsbevis som arkitekt. Som konduktør for Vilhelm Dahlerup kom han samme år til Randers, og bosatte sig der med det samme som udøvende arkitekt, året efter tog han tillige borgerskab som murermester.

Den 4. november 1880 ægtede han i Sankt Mortens Kirke Charlotte Mogensine Andersen (25. januar 1860 i Randers - 13. maj 1946 sammesteds), datter af mægler Adolf Andersen (1827-) og Christiane Rasmine f. Cortsen (1838-1864).

Olivarius har bygget en del landsbykirker, nogle sygehuse forskellige steder i Jylland samt ombyggede i 1892-93 Løveapoteket i Randers, hvorefter han i 1894 var arkitekt for de til Landmandsforsamlingen opførte byg­ninger. Hans kirker er opført enten i en nyromansk eller en nygotisk stil.

Han er begravet i Randers.

Værker 

 Ligkapel i Randers (1876)
 Sparekassen for Randers og Omegn, nu Alm. Brand, udlejet til AOF, Store Voldgade 8, Randers (1878-79)
 Langskov Kirke (1880)
 Ligkapel i Lemvig (1880, ombygget 1915 af Helge Bojsen-Møller)
 Grejs Kirke (1882)
 Uldum Kirke (1883)
 Våbenhus til Hammershøj Kirke (1883)
 Skole i Markedsgade, Randers (1884-85, nedrevet)
 Grensten Kirke (1885)
 Holsted Kirke (1885-86)
 Hjørring Arrest (sammen med en arkitekt Poulsen)
 Mariager Epidemisygehus, nu forsorgsinstitutionen Sødisbakke, Mariager (1886)
 Hornslet Amts- og Epidemisygehus, nu plejehjemmet Rosengården, Hornslet (1891)
 Borgmesterbolig i Randers (1891)
 Pavillon på Skovbakken, Randers (1892-1893, brændt 1941)
 Grove Kirke (1893)
 Give Amtssygehus (1894, nu plejehjem)
 Landmandsforsamlingens bygninger, Randers (1894, nedrevet)
 Slagtehus, Randers (1896-98, sammen med H. Meyer)
 Skovpavillon ved Munkholm ved Mariager (1898, brændt 1945)
 Thisted Tekniske Skole (1901)
 Karlby Kirke (1901-02)
Restaureringer og ombygninger:
 Vorning Kirke (1878)
 Skifteretten i Randers, Tøjhushavevej 2 (1884-88)
 Løveapoteket, Randers (1892-93)

Kilder 
 

Arkitekter fra Danmark
Danskere i 1800-tallet
Danskere i 1900-tallet
Historicistiske arkitekter
Kirkearkitekter
Murere fra Danmark
Personer fra Mandø
Madeleine McCann-sagen

Madeleine McCann-sagen er en forsvindingssag som tog sit udgangspunkt torsdag den 3. maj 2007 da den tre år gamle britiske pige Madeleine McCann forsvandt fra en feriebolig i Praia da Luz i Algarve-regionen i det sydlige Portugal.

Sagen har vakt opsigt verden over, og kendte stjerner som David Beckham, Cristiano Ronaldo og J. K. Rowling er kommet med opfordringer til gerningsmændene om at lade Madeleine McCann komme tilbage til sin familie. Den britiske avis News of the World har udlovet en dusør på 2,5 millioner pund, til den som bidrager med information som fører til, at Madeleine McCann bliver fundet. I tillæg har flere forretningspersoner, andre aviser og også en kollega af Madeleine McCanns mor udlovet dusører. Tilmed har Pave Benedikt 16. skænket dem en audiens i Vatikanet.

Umiddelbart efter pigens forsvinden arbejdede det portugisiske politi ud fra en teori om, at hun er blevet kidnappet. Den 14. maj 2007 blev det kendt at en brite (Robert Murat) som er bosat bare nogle få hundrede meter fra McCann-familiens bolig, var blevet mistænkt i sagen, og også en russer, som er en bekendt af briten, har været i politiets søgelys. Disse mistanker er dog blevet frafaldet.

Den 6. september 2007 tog sagen en drejning, da politiet valgte at mistænke først Madeleines mor, Kate McCann, som blev underlagt et 11 timer langt forhør med en mistænkts rettigheder – efterfølgende er også faren, Gerry McCann, blevet officielt mistænkt. Der spekuleres på om forældrene ved en fejltagelse skulle være kommet til at dræbe Madeleine, ved eksempelvis at give hende en for stor dosis sovemedicin.

Politiet har ifølge Gerry McCanns søster tilbudt Madeleines mor to års fængsel, hvis hun indrømmer, at hun bedøvede Madeleine, hvorefter denne døde.

Efterforskning i Tyskland 2020-22
I juni 2020 iværksatte anklagemyndigheden i den tyske by Braunschweig en undersøgelse vedrørende en mulig involvering af en 43-årig mand, der antages at have boet i en lånt VW-autocamper i Algarve på tidspunktet for McCanns forsvinden. Den mistænkte bil, en Jaguar XJR6, blev registreret som en ny ejer dagen efter, at Madeleine McCann forsvandt. Den mistænkte, der var 30 år gammel i 2007 er dømt for flere seksuelle lovovertrædelser, blandt andet voldtægt, og er kendt som pædofil.

I oktober 2021 rapporterede Daily Mirror at den tyske anklager Hans Christian Wolters var overbevist om at den pædofile Christian Brückner bortførte og myrdede barnet. Tyske anklagere håber at kunne rejse sigtelser i 2022.

Noter

Eksterne henvisninger 
 Kronologi: Sagen om lille Madeleine (TV2)
 Tema: Madeleine forsvundet (BT) 
 Madeleines bortførelse i billeder (Ekstra Bladet)
 Madeleine McCann-mysterium får nyt liv    politiken.dk 14.oktober 2013

Begivenheder i 2007
Kriminalsager
Klosterkirken

Klosterkirken har flere betydninger:

 Klosterkirken (Horsens Kommune)
 Klosterkirken (Nykøbing Falster)
Good God

"Good God" er en single af nu metal-bandet Korn fra deres andet album Life Is Peachy. Der er også indkluderet en livevideo af sangen på den øget version af Life Is Peachy indspillet ved Astoria Theater i London, England 

Efter mange år blev sangen ikke spillet live, men i 2007 tilføjede Korn den atter til deres spilleliste.

Remix 
Sangen blev remixet af de to tyske bands Rammstein og Oomph!.

Henvisninger 
 Sangtekst

Metalsange
Musik & Ungdom

Musik & Ungdom er en landsdækkende musikorganisation, der siden 1956 har arbejdet for at fremme børn og unges vilkår i musiklivet gennem koncerter og workshops på tværs af genrer og kommunegrænser. 

Medlemmerne tæller danske musikskoleelever samt kor og orkestre, og organisationen samarbejder med en lang række partnere inden for amatørmusikken, samtidig med at den lader børn og unge skabe deres egne musikprojekter. 

Musik & Ungdom er medlem af DUF og arbejder derigennem sammen med en række andre dansk ungdomsorganisationer. Musik & Ungdom er også den danske organisation af Jeunesses Musicales International, hvilket giver adgang til et internationalt netværk af organisationer der arbejder med musik og unge. Derudover har Musik & Ungdom et samarbejde med flere andre kulturelle foreninger som Folkemusiksammenslutningen, ORA, o.a.

Musik & Ungdom er bl.a. den danske kontakt til Orkester Norden, Nordens Blæsersymfonikere, JM World Orchestra, World Youth Choir, og Tysk-Skandinaviske Musikdage.

Eksterne henvisninger 
 Musik & Ungdoms hjemmeside
 Musik & Ungdoms youtubekanal

Ungdomsorganisationer
Adam Weishaupt

Adam Weishaupt, (født 6. februar 1748 i Ingolstadt, død 18. november 1830 i Gotha) var professor i kirkeret ved universitetet i Ingolstadt i Bayern. 1. maj 1776 grundlagde han Illuminati-broderskabet. På den tid havde kun Jesuiterordenens studenter adgang til bibliotekerne. Det ville Weishaupt have forandret. Den 28-årige professor manglede imidlertid organisationstalent, og i 1780 overtog en frimurer, Adolph von Knigge, ledelsen af det hemmelige selskab, der nu voksede i omfang, så det blev anset som en fare for myndighederne pga sine oplysningsidéer. I 1784 blev Illuminati forbudt som statsfjendligt af regeringen.

Senere opstod en mængde konspirationsteorier. Fordi Weishaupt af udseende mindede om George Washington, blev det påstået, at illuminaterne havde myrdet præsidenten og erstattet ham med Weishaupt. "Beviset" er USA nationalsymbol, ørnen med hvidt hoved. Weishaupt er godt nok tysk for "klogt hoved", men kunne tolkes som en fejlstavning af Weisshaupt, tysk for "hvidt hoved" – ligesom ørnens.

Bibliografi 
 (1786) Apologie der Illuminaten, .
 (1786) Über die Schrecken des Todes – eine philosophische Rede.
 (1786) Über Materialismus und Idealismus.
 (1788) Geschichte der Vervollkommnung des menschlichen Geschlechts.
 (1788) Über die Gründe und Gewißheit der Menschlichen Erkenntniß.
 (1788) Über die Kantischen Anschauungen und Erscheinungen.
 (1788) Zweifel über die Kantischen Begriffe von Zeit und Raum.
 (1793) Über Wahrheit und sittliche Vollkommenheit.
 (1794) Über die Lehre von den Gründen und Ursachen aller Dinge.
 (1794) Über die Selbsterkenntnis, ihre Hindernisse und Vorteile.
 (1797) Über die Zwecke oder Finalursachen.
 (1802) Über die Hindernisse der baierischen Industrie und Bevölkerung.
 (1804) Die Leuchte des Diogenes.
 (1817) Über die Staats-Ausgaben und Auflagen.
 (1818) Über das Besteuerungs-System.

Referencer

Eksterne henvisninger 

 Adskillige af Adam Weishaupts værker findes indscannede på Google Books

Personer i oplysningstiden
Frimurere fra Tyskland
Personer fra Ingolstadt
Paranoid personlighedsforstyrrelse

Paranoid personlighedsforstyrrelse er en mental forstyrrelse præget af mistro og mistillid til andre. Man er meget følsom overfor nederlag og kan derfor let reagere med vrede og afvisning hvis noget går en imod. Ofte syntes man ikke det er en selv der er noget galt med, men alle andre. I nogle tilfælde kan man også have følelsen af at være mere talentfuld end de fleste andre.
Der er flere mænd end kvinder, som har en paranoid personlighedsforstyrrelse. I alt skønnes det at ca. en procent opfylder kriterierne for at have denne forstyrrelse.

Symptomer 

 Man er meget følsom over for nederlag eller afvisninger
 Man har tendens til at bære nag
 Man er mistroisk
 Har tendens til at fejltolke andres hensigter
 Man lægger stor vægt på at få ret i en diskussion
 Man bliver let jaloux
 Har tanker om at man er meget betydningsfuld
 Har en følelse af at andre taler om en
 Er optaget af forestillinger om at andre laver sammensværgelser mod en

Eksterne henvisninger 
 Forstyrret.dk – patientforeningen for personlighedsforstyrrede og pårørende (arkiveret)

Reference 

Personlighedsforstyrrelse
Proxima Centauri

Proxima Centauri (latin for "Kentaurens nære [stjerne]") er den stjerne der ligger nærmest Solen. Den befinder sig i stjernebilledet Kentauren og er en del af trippel-stjernesystemet Alfa Centauri. Proxima Centauri kredser rundt om hovedstjernen Alfa Centauri med en omløbstid på ca. 1 million år. Den er 4,25 lysår fra Solen og er en såkaldt rød dværg. Det vil sige, at Proxima er en relativt lille og "kølig" stjerne, med en overfladetemperatur på 2670 K. Proxima Centauri har en masse på omkring en 1/10 af Solens masse.

Proxima Centauri blev opdaget af astronomen Robert Innes i 1915 på Union Observatory i Johannesburg i Sydafrika.

Proxima Centauri 
 Tilsyneladende størrelsesklasse: 11,5
 Absolut størrelsesklasse: 15,5
 Afstand fra Jorden: 4,2 lysår
 Spektralklasse: M5 (rød)

Eksterne henvisninger 

Dobbeltstjerner
Mund- og klovsyge

Mund- og klovsyge er en meget smitsom virussygdom som først og fremmest rammer parrettåede hovdyr deriblandt tamkvæg og svin. Hjorte, geder og får rammes dog bl.a. også.

Infektion hos mennesker er rapporteret, men ualmindeligt. Dog kan mennesker bære virusset i svælget (uden at blive syge) i over et døgn.

Udbredelse 
Mund- og klovsyge er stort set forekommende i hele verden. New Zealand har dog aldrig haft registreret noget udbrud, og i Australien var det sidste udbrud i 1872. Også USA (sidste udbrud i 1929), Canada (1952) og Mexico (1954) kaldes fri for sygdommen. I Europa har kun de skandinaviske lande Norge (1952), Finland (1959) og Sverige (1966) gennem de seneste årtier været forskånet for udbrud. I Danmark var det sidste udbrud i 1983, mens Storbritannien atter blev ramt i 2007.

I Afrika, Asien og store dele af Sydamerika er mund- og klovsyge meget hyppigt forekommende.

Virussygdomme
Parrettåede hovdyr
Picornaviridae
Evanna Lynch

Evanna Lynch (født 16. august 1991) er en irsk skuespiller. Hun spiller rollen som Luna Lovegood i ''Harry Potter og Fønixordenen.

Hun har selv sagt at siden hun læste Harry Potter og Fønixordenen, har hun været en meget stor fan af Luna. Hun har også blandt andet optaget med en mobiltelefon, hende selv prøve at lyde som Luna. Evanna har selv beskrevet hendes værelse som orange, og med en væg hvor der står alle hendes yndlinges sætninger fra Harry Potter. Hun bor med sin mor , far, 2 ældre søstre og en yngre bror.

Eksterne henvisninger 

 

Skuespillere fra Irland
Harry Potter-skuespillere